**题破山寺后禅院**

作者：常建

清晨入古寺，初日照高林。

竹径通幽处，禅房花木深。  
山光悦鸟性，潭影空人心。

万籁此都寂，但馀钟磬音。

**登岳阳楼**

作者：杜甫

昔闻洞庭水，今上岳阳楼。

吴楚东南坼，乾坤日夜浮。  
亲朋无一字，老病有孤舟。

戎马关山北，凭轩涕泗流。

**蝉**

作者：虞世南

垂緌饮清露，流响出疏桐。

居高声自远，非是藉秋风。

**孤雁**

作者：杜甫

孤雁不饮啄，飞鸣声念群。

谁怜一片影，相失万重云？

望尽似犹见，哀多如更闻。

野鸦无意绪，鸣噪自纷纷。

**鹧鸪**

作者：郑谷

暖戏烟芜锦翼齐，品流应得近山鸡。

雨昏青草湖边过，花落黄陵庙里啼。

游子乍闻征袖湿，佳人才唱翠眉低。  
相呼相应湘江阔，苦竹丛深春日西。

**沁园春·雪**

作者：毛泽东

北国风光，千里冰封，万里雪飘。  
望长城内外，惟余莽莽；

大河上下，顿失滔滔。  
山舞银蛇，原驰蜡象，

欲与天公试比高。  
须晴日，看红装素裹，分外妖娆。  
江山如此多娇，引无数英雄竞折腰。  
惜秦皇汉武，略输文采；

唐宗宋祖，稍逊风骚。  
一代天骄，成吉思汗，只识弯弓射大雕。  
俱往矣，数风流人物，还看今朝。

**卜算子·咏梅**

作者：毛泽东

风雨送春归，飞雪迎春到。  
已是悬崖百丈冰，犹有花枝俏。  
俏也不争春，只把春来报。  
待到山花烂漫时，她在丛中笑。

**卜算子·咏梅**

作者：陆游

驿外断桥边，寂寞开无主。

已是黄昏独自愁，更著风和雨。  
无意苦争春，一任群芳妒。

零落成泥碾作尘，只有香如故。

**木兰诗**

作者：？？？

唧唧复唧唧，木兰当户织。

不闻机杼声，唯闻女叹息。  
问女何所思，问女何所忆。

女亦无所思，女亦无所忆。

昨夜见军帖，可汗大点兵，

军书十二卷，卷卷有爷名。

阿爷无大儿，木兰无长兄，

愿为市鞍马，从此替爷征。  
东市买骏马，西市买鞍鞯，

南市买辔头，北市买长鞭。

旦辞爷娘去，暮宿黄河边，

不闻爷娘唤女声，但闻黄河流水鸣溅溅。

旦辞黄河去，暮至黑山头，

不闻爷娘唤女声，但闻燕山胡骑鸣啾啾。  
万里赴戎机，关山度若飞。

朔气传金柝，寒光照铁衣。

将军百战死，壮士十年归。  
归来见天子，天子坐明堂。

策勋十二转，赏赐百千强。

可汗问所欲，木兰不用尚书郎，

愿驰千里足，送儿还故乡。  
爷娘闻女来，出郭相扶将；

阿姊闻妹来，当户理红妆；

小弟闻姊来，磨刀霍霍向猪羊。

开我东阁门，坐我西阁床，

脱我战时袍，著我旧时裳。

当窗理云鬓，对镜贴花黄。

出门看火伴，火伴皆惊忙：

同行十二年，不知木兰是女郎。  
雄免脚扑朔，雌兔眼迷离；

双兔傍地走，安能辨我是雄雌？

**观刈麦**

作者：白居易

田家少闲月，五月人倍忙。  
夜来南风起，小麦覆陇黄。  
妇姑荷箪食，童稚携壶浆，  
相随饷田去，丁壮在南冈。  
足蒸暑土气，背灼炎天光，  
力尽不知热，但惜夏日长。  
复有贫妇人，抱子在其旁，  
右手秉遗穗，左臂悬敝筐。  
听其相顾言，闻者为悲伤。  
家田输税尽，拾此充饥肠。  
今我何功德？曾不事农桑。  
吏禄三百石，岁晏有余粮，  
念此私自愧，尽日不能忘。

**破阵子**

作者：辛弃疾

醉里挑灯看剑，梦回吹角连营。

八百里分麾下炙，五十弦翻塞外声。

沙场秋点兵。  
马作的卢飞快，弓如霹雳弦惊。

了却君王天下事，赢得生前身后名。

可怜白发生。